Ole Hækkerup (S), 1998-11-24:
Først og fremmest vil jeg gerne sige tak til forespørgerne, for at vi har fået rejst denne her debat.
Det vil sige, at 1998 registreres alene som 98, og med overgangen til år 2000 vil der derfor blive en overgang
fra 99 til år 00
I hvilken udstrækning systemerne vil være i stand til at håndtere den overgang, uden at opfatte tallet 00 som en fejlkode, er år 2000-problemet.
Derfor er der også en vis fare for, at nogle systemer vil stoppe, simpelt hen fordi 00 opfattes som tegn på fejl
Man kan allerede i dag forsøge at afhjælpe problemet ved at sætte datoen frem og danne sig en idé om problemets karakter og omfang.
Og man kan henvende sig til leverandørerne for derigennem at få et overblik over, hvilke komponenter der kan give anledning til problemer i det materiel, leverandørerne har leveret til en.
Derfor er det naturligvis, netop når problemets karakter er så omfattende, af den største vigtighed, at Danmark kommer fornuftigt igennem årstalsskiftet for computere fra år 1999 til år 2000 netop for at undgå, at de elektroniske systemer holder op med at fungere.
Ligeledes er det, som det også tidligere er blevet nævnt, naturligvis meget afgørende, at den offentlige sektor er klar til at møde årsskiftet, særlig fordi mange vigtige dele af samfundslivet er organiseret i offentligt eller halvoffentligt regi.
Her skal jeg blot nævne, og det er også tidligere blevet fremhævet, forsyningssektoren med el, gas og vand, men man kunne også nævne andre centrale myndigheder: Politi, brandvæsen, ambulancetjenesterne og sygehusene.
Det er naturligvis helt afgørende, at de også fungerer.
Ellers vil vi i hvert fald ikke kunne give folk den tryghed, som er mindst lige så afgørende for samfundets stabilitet. Derfor kan alvoren i den udfordring, vi står overfor, heller ikke overdrives.
Vi må forsøge at tænke alle dele af samfundslivet igennem og for hvert enkelt område danne os et overblik over problemets karakter og omfang.
Det er for det første afgørende, hvis vi skal gøre noget effektivt for at løse problemet, men det er også afgørende for netop at sikre, at der ikke opstår utryghed eller usikkerhed.
Derfor vil jeg også godt sige tak til ministeren for redegørelsen og for understregningen af problemets alvorlige karakter, men også for understregningen af, at vi ikke vil opleve et ragnarok.
Jeg tror, at den meget jordnære måde, vi har valgt at håndtere problemet på i Danmark, vil give det bedste resultat.
Jeg vil derfor også gerne kvittere for det klare tilsagn om, at der på en række områder ikke må eksistere usikkerhed om, hvorvidt systemerne er på plads inden skiftet til år 2000.
At der ikke tages let på problemet, fremgår også, hvis man læser betænkningen over forslaget til finanslov for 1999.
Her er alle ministerierne blevet bedt om at gøre rede for planerne for løsning af år 2000-problemet.
Generelt er besvarelserne overordentlig systematiske, og tilgangen til problemet er helt logisk.
Man danner sig et overblik over alt, hvad der kan blive berørt, herefter gennemgås, hvad der vil blive berørt, og man går i gang med at sikre sig mod, at man på nogen måde bliver berørt.
En tilsvarende systematik ved håndtering af problemet eksisterer naturligvis også uden for ministeriernes verden.
Men vi har nogle store udfordringer med at sikre os, at kommunerne og de mindre virksomheder gør en tilstrækkelig indsats, og det er her, det næste store træk må ligge; holde overblikket over udviklingen generelt og på delområder og sørge for, at der iværksættes de fornødne initiativer på de mange områder, hvor kendskabet til problemet måske ikke er stort nok, men hvor der indtil videre ikke er gjort nok for at løse problemet.
Særlig for kommunerne er det vigtigt, at der arbejdes målrettet, og at der informeres grundigt.